Diari Oficial de la Generalitat Valenciana


Sumari del DOGV 9762, del 09-01-2024 (2023/13160)

RESOLUCIÓ d'11 de desembre de 2023, de la sotssecretària de la Conselleria d'Educació, Universitats i Ocupació, per la qual es disposa la publicació del conveni subscrit entre la Conselleria d'Educació, Universitats i Ocupació i la Universitat de València, per a la concessió, en 2023, d'una ajuda com a incentiu per a l'estabilització de persones investigadores del pla «Gent».
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9762

Data del DOGV
:   09-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/13187


Data del document
:   11-12-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ d'11 de desembre de 2023, de la sotssecretària de la Conselleria d'Educació, Universitats i Ocupació, per la qual es disposa la publicació del conveni subscrit entre la Conselleria d'Educació, Universitats i Ocupació i la Universitat de València, per a la concessió, en 2023, d'una ajuda com a incentiu per a l'estabilització de persones investigadores del pla «Gent». [2023/13258]  
  
La Generalitat, a través de la Consellleria d'Educació, Universitats i Ocupació, i la Universitat de València, han subscrit en data 27 d'octubre de 2023, prèvia tramitació reglamentària, el conveni de referència.  
  
En compliment del que s'estableix en l'article 9.3 de la Llei 38/2003, de 17 de novembre, general de subvencions, que estableix que «les bases reguladores de cada tipus de subvenció es publicaran en el Boletín Oficial del Estado o en el diari oficial corresponent», procedeix la publicació en el Diari Oficial de la Generalitat Valenciana de l'indicat conveni, que ha quedat inscrit en el Registre de Convenis de la Generalitat amb el número 1075/2023 i que figura annex a esta resolució.  
  
València, 11 de desembre de 2023.- La sotssecretària de la Conselleria d'Educació, Universitats i Ocupació: Alida C. Mas Taberner.  
  
  
CONVENI ENTRE LA CONSELLERIA D'EDUCACIÓ, UNIVERSITATS I OCUPACIÓ I LA UNIVERSITAT DE VALÈNCIA PER LA QUAL ES CONCEDEIX, EN 2023, UNA AJUDA A AQUESTA UNIVERSITAT COM A INCENTIU PER L'ESTABILITZACIÓ DE PERSONES INVESTIGADORES DEL PLA «GENT»  
  
A Alacant i València, a la data de la signatura  
  
Intervenen  
D'una banda, José Antonio Rovira Jover, conseller d'Educació, Universitats i Ocupació, nomenat per Decret 11/2023, de 19 de juliol, del president de la Generalitat, pel qual nomena la persona titular d'aquesta Conselleria, en nom i representació d'aquesta, en l'exercici d'atribucions que li confereix la Llei 5/1983, de 30 de desembre, del Consell, sobre subscripció de convenis, i expressament facultada per a aquest acte mitjançant Acord del Consell de 5 de setembre de 2023.  
  
I d'una altra, María Vicenta Mestre Escrivá, rectora de la Universitat de València - Estudi General (d'ara endavant Universitat de València), actuant en nom i representació d'aquesta institució, nomenada per Decret 25/2022, d'11 de març; del Consell (DOGV 9297, 14.03.2022), legitimada per a aquest acte en virtut de l'article 94.1 del Decret 128/2004, de 30 de juliol, del Consell, pel qual s'aproven els Estatuts de la Universitat de València (Estudi General), (DOGV 4811, 03.08.2004).  
  
Les parts es reconeixen la capacitat jurídica necessària per a subscriure el present acord i en virtut d'això  
  
EXPOSEN  
  
1. Que l'article 49.1.7a de l'Estatut d'Autonomia de la Comunitat Valenciana atribueix a la Generalitat la competència exclusiva en matèria de foment i desenvolupament, en el marc de la seua política científica i tecnològica, de l'R+D+I.  
L'article 8 del Decret 10/2023, de 19 de juliol, del president de la Generalitat, assigna a la Conselleria d'Educació, Universitats i Ocupació, la competència en matèria d'investigació i ciència.  
2. Que la Llei 14/2011, d'1 de juny, de la ciència, la tecnologia i la innovació estableix el marc per al foment de la investigació científica i tècnica i els seus instruments de coordinació general, amb la finalitat de contribuir a la generació, difusió i transferència del coneixement per a resoldre els problemes essencials de la societat. L'objecte fonamental és la promoció de la investigació, el desenvolupament experimental i la innovació com a elements sobre els quals ha de basar-se el desenvolupament econòmic sostenible i el benestar social. Com a mesures a aquest efecte contempla, entre altres, l'establiment de l'accés al Sistema Espanyol de Ciència, Tecnologia i Innovació, així com accions per al foment de la internacionalització de la investigació científica.  
3. Que aquesta regulació es complementa, en l'àmbit de la Comunitat Valenciana, amb la Llei 2/2009, de 14 d'abril, de la Generalitat, de coordinació del sistema valencià d'investigació científica i desenvolupament tecnològic.  
4. Que la Conselleria d'Educació, Universitats i Ocupació té com un dels seus objectius facilitar l'atracció i el retorn de personal investigador en l'exterior, per a aconseguir amb això l'enfortiment del sistema valencià d'investigació científica i desenvolupament tecnològic.  
  
En aquest sentit, el Consell va aprovar mitjançant Acord de 9 de juny de 2017, el pla «GenT» (Generació Talent), i es van convocar en 2018 les primeres ajudes per a l'atracció i retorn de talent investigador d'aquest pla. Aquestes ajudes estan destinades a sufragar els contractes de les persones investigadores, així com les despeses de desenvolupament del projecte d'investigació que aquestes duguen a terme, en el cas del programa CIDEGenT, o les despeses del grup d'investigació de referència en el qual s'integre la persona investigadora, en el cas del programa CDEIGenT.  
5. Que les ajudes del pla «GenT» es concedeixen per un període de quatre anys, amb l'opció de ser prorrogades fins a dos anys més a sol·licitud de la persona investigadora en les modalitats CIDEGenT i CDEIGenT, i han finalitzat, a data de signatura d'aquest conveni, els primers quatre anys d'ajuda per a la convocatòria 2018. Per això, per a la convocatòria 2018, a la data de signatura d'aquest conveni, han conclòs els quatre anys d'ajuda i aquelles persones investigadores que l'han sol·licitat estan actualment gaudint del període de pròrroga.  
6. Que, a més de la finalització de l'execució de la primera convocatòria de 2018, l'any 2022 ha suposat una fita en l'avanç del pla «GenT» (Generació Talent) pel fet que, durant aqueix any i el següent, tres de les entitats beneficiàries han estabilitzat a diferents persones investigadores participants en aquest, permetent integrar de manera permanent aquestes persones investigadores d'excel·lència en el nostre sistema d'investigació científica i desenvolupament tecnològic.  
L'estabilització de les persones investigadores d'excel·lència en les entitats suposa, des del punt de vista administratiu, la finalització de la seua participació en el programa «GenT» i, per tant, la de la recepció de fons per al desenvolupament del seu projecte d'investigació d'excel·lència.  
Això podria tindre com a conseqüència la finalització abrupta del projecte d'investigació per falta de finançament i comprometre l'obtenció dels resultats científics esperats i fent, amb això, inútils els esforços i recursos tant humans com financers invertits en aquest. Addicionalment, el fre a la recepció de fons respecte als que l'entitat beneficiària rebria si la persona investigadora no s'estabilitzara i concloguera els quatre anys de duració del programa més els dos anys de pròrroga, podria actuar com un desincentiu a l'estabilització per part de les entitats beneficiàries, la qual cosa entorpiria la consecució de l'objectiu de facilitar l'atracció, el retorn i la retenció de personal investigador procedent de l'exterior, fi última del pla «GenT».  
  
Així doncs, des del punt de vista científic, és desitjable que els projectes d'investigació es desenvolupen segons el pla científic establit per la persona investigadora principal, assegurant la consecució dels resultats científics esperats, a més de la continuïtat de les persones contractades amb càrrec a aquest; i des del punt de vista administratiu i de política científica, és necessari evitar els efectes desincentivadors esmentats anteriorment.  
7. Que la Universitat de València - Estudi General (UV) és una de les entitats que ha procedit a estabilitzar tres de les persones participants en el programa pla «GenT».  
8. Que la UV, tal com es recull en el seu règim jurídic i els seus Estatuts, té com a fins fonamentals, entre altres, el foment de la investigació, tant bàsica com aplicada, i el desenvolupament científic i tecnològic.  
9. Que la Conselleria d'Innovació, Universitats, Ciència i Societat Digital té en la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502/ 31.12.2022), amb crèdit adequat i suficient per a la subscripció d'aquest conveni amb l'entitat esmentada, dins del programa pressupostari 542.50, «Investigació, desenvolupament tecnològic i innovació (R+D+I)».  
  
En concret, en l'annex de Transferències i Subvencions es recull la línia nominativa S8772000 «Incentius a l'estabilització personal investigador del pla «Generació Talent» (pla «GenT»)», per a atendre la concessió d'una ajuda a aquest efecte a la UV, per import màxim de 390.000,00 euros.  
10. De conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, no és obligatòria la notificació ni la comunicació d'aquesta ajuda per no resultar-li d'aplicació l'article 107.1 del Tractat de Funcionament de la Unió Europea, ja que l'entitat beneficiària de la subvenció és una universitat pública i atesa la naturalesa de les activitats finançades amb aquesta subvenció, que són de promoció de la investigació de caràcter no econòmic i que no consisteixen en l'oferta de béns i/o serveis en un determinat mercat, per la qual cosa aquesta subvenció no suposa distorsió de la competència en el mercat interior europeu.  
  
Per tot això, les parts acorden realitzar el present conveni, que es regirà per les següents  
  
CLÀUSULES  
  
Primera. Objecte  
1. L'objecte d'aquest conveni és la concessió en 2023 d'una subvenció a la UV com a incentiu per l'estabilització de personal investigador del pla «Generació Talent» (pla «GenT»).  
  
Segona. Finalitat, àmbit i abast de la subvenció  
1. La finalitat de la subvenció és finançar, en 2023, les despeses d'execució dels següents projectes d'investigació:  
· «Fusion of satellite time-series data to examine the impact of extreme weather events on crop production» (expedient: CIDEGENT/2018/009, la investigadora principal del qual és Franch Gras, Belén),  
· «Effective field theories for hadron exotic states with applications in lattice QCD» (expedient: CIDEGENT/2019/015, la investigadora principal del qual és Molina Peralta, Raquel),  
· «La frontera del espacio y el tiempo a la máxima resolución angular» (expedient: CIDEGENT/2018/021, l'investigador principal del qual és Martí Vidal, Iván),  
en els termes establits en el present conveni.  
  
Tercera. Import  
1. L'import màxim total de la subvenció és de 390.000,00 €, a càrrec de la línia S8772000 «Incentius a l'estabilització personal investigador del pla «Generació Talent» (pla «GenT»)», aplicació 42.84.13.712.27.7 del pressupost de despeses de la Generalitat per a l'exercici 2023. En conseqüència, tal com disposa l'article 22. 2 a) de la Llei 38/2003, de 17 de novembre, general de subvencions, la concessió directa sense que hi haja concurrència competitiva queda justificada per vindre establida nominativament en els pressupostos de la Generalitat.  
  
2. Del total de l'import de la línia nominativa (390.000,00 €), 130.000,00 € finançaran la despesa a càrrec del projecte «Fusion of satellite time-series data to examine the impact of extreme weather events on crop production» (expedient: CIDEGENT/2018/009, la investigadora principal del qual és Franch Gras, Belén).  
3. Del total de l'import de la línia nominativa (390.000,00 €), 130.000,00 € finançaran la despesa a càrrec del projecte «Effective field theories for hadron exotic states with applications in lattice QCD» (expedient: CIDEGENT/2019/015, la investigadora principal del qual és Molina Peralta, Raquel).  
4. Del total de l'import de la línia nominativa (390.000,00 €), 130.000,00 € finançaran la despesa a càrrec del projecte «La frontera del espacio y el tiempo a la máxima resolución angular» (expedient: CIDEGENT/2018/02, l'investigador principal del qual és Martí Vidal, Iván).  
Quarta. Despeses subvencionables i regles aplicables  
1. Seran subvencionables aquelles despeses que indubtablement responguen a la naturalesa de l'activitat subvencionada, siguen estrictament necessàries i es realitzen d'acord amb el que s'estableix en aquesta clàusula, tal com estableix l'article 31 de la Llei 38/2003, de 17 de novembre, general de subvencions.  
2. Les subvencions es destinaran, de manera unívoca, a cobrir les despeses relacionades amb el desenvolupament i execució de cadascun dels projectes esmentats en la clàusula segona d'aquest conveni. Aquestes despeses finançaran els conceptes que s'esmenten a continuació:  
a) Despeses de contractació de personal. Aquests costos podran referir-se a les següents categories:  
1. Personal investigador predoctoral. El contracte finançat haurà d'haver-se formalitzat segons l'article 21 de la Llei 14/2011, de la ciència, la tecnologia i la innovació. En aquest sentit, si el contracte finançat es troba durant els tres primers anys de realització de la tesi la dotació anual per a cadascun dels contractes predoctorals serà de 22.192,80 euros i si es troba en el quart any de 27.300,00 euros, i es destinarà necessàriament a finançar el salari i la quota empresarial de la Seguretat Social. La retribució salarial mínima que hauran de percebre les persones investigadores en formació durant aquest període, que s'haurà d'indicar en cada contracte, s'ajustarà al que s'estableix en l'article 7 del Reial decret 103/2019, d'1 de març, pel qual s'aprova l'estatut del personal investigador predoctoral en formació.  
  
Les persones la contractació de les quals es finança a través d'aquest concepte hauran d'estar admeses en un programa de doctorat d'una universitat de la Comunitat Valenciana en el moment de la seua contractació.  
2. Personal investigador doctor.  
3. Personal tècnic de suport. La dotació anual en aquest cas serà de 19.890,00 euros per a contractes a jornada completa i es destinarà necessàriament a finançar el salari i la quota empresarial de la Seguretat Social. La retribució salarial mínima que haurà de rebre el personal contractat i que haurà d'indicar-se en cada contracte serà de 15.000 euros bruts anuals a jornada completa. En el cas de formalitzar un contracte a jornada parcial, la dotació anual per a cadascun dels contractes serà proporcional a la jornada laboral realitzada.  
b) Despeses d'execució i funcionament:  
1. Material fungible. No podrà finançar-se material d'oficina ni accessoris informàtics.  
2. Viatges, manutenció i allotjament del personal investigador (personal investigador doctor responsable de l'execució del projecte, personal investigador de caràcter predoctoral contractat a càrrec del projecte, personal postdoctoral i personal de plantilla que participe en el projecte) i del personal de suport a la investigació contractats amb càrrec al projecte. S'adequaran als límits que per a aquests conceptes estiguen establits en la normativa de la Generalitat. No podran finançar-se estades d'investigació, entenent per estada períodes de més d'un mes en un mateix destí, raó per la qual si es realitza una estada (més d'un mes) no es podrà finançar cap despesa amb fons d'aquesta ajuda.  
  
3. Viatges, manutenció i allotjament del personal investigador doctor convidat per a participar en els projectes esmentats en la clàusula segona d'aquest conveni, en activitats desenvolupades en l'àmbit de la Comunitat Valenciana, sempre que es justifique la participació realitzada que haurà de ser descrita i especificada en els informes de seguiment cientificotècnic. En aquest cas, s'adequaran als límits que per a aquests conceptes estiguen establits en la normativa de la Generalitat.  
  
4. Difusió de les activitats del grup. Seran subvencionables per aquest concepte les inscripcions en congressos i jornades de l'investigador responsable, del personal contractat amb càrrec al projecte i del personal de plantilla que participe en el projecte, pàgina web del projecte, les publicacions del projecte d'investigació, i les despeses de traducció d'aquestes, en revistes científiques i les quotes per adhesió a associacions especialitzades.  
5. Realització de jornades científiques directament relacionades amb els projectes esmentats en la clàusula segona d'aquest conveni sempre que no s'hagen concedit, per a aquest mateix concepte, altres ajudes per part d'aquesta conselleria. En tot cas, en tota la documentació oficial de les jornades haurà de quedar acreditada el seu finançament per aquest projecte. Les despeses subvencionables per aquest apartat poden anar destinats, entre altres, als següents conceptes:  
a) Les despeses de viatges, manutenció i allotjament de les persones del comité científic, del comité organitzador i de ponents i conferenciants amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
  
b) La difusió dels programes de la reunió com ara: despeses de disseny i impressió de cartells, tríptics i programes, pàgina web i publicitat que hauran d'incloure sempre el patrocini de la Conselleria d'Educació, Universitats i Ocupació de la Generalitat.  
c) Les despeses de ponències, conferències i altres participacions amb els límits que per a aquests conceptes estiguen establits en la normativa de la Generalitat sobre indemnitzacions per raó del servei.  
d) Despeses de traducció i lloguer d'equips tècnics.  
e) L'edició de les ponències o conclusions resultants.  
6. Despeses d'adquisició d'equipament cientificotècnic, incloent-hi programari de caràcter especialitzat i destinat exclusivament a la investigació i que possibilite la utilització adequada de l'equipament adquirit. No podran finançar-se equips informàtics com a ordinadors personals o tauletes.  
7. Altres despeses estrictament necessàries per a l'execució del projecte, com a treballs de camp, seqüenciació, microscòpia, de consultoria i serveis equivalents per a la presentació de propostes en convocatòries internacionals o per al trasllat i mudança d'equipaments (laboratoris) del seu centre d'investigació d'origen.  
c) Costos indirectes. Referent a això i d'acord amb l'article 83.3 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, es podran imputar costos indirectes, que en cap cas podrà superar el 21 % dels costos directes del total de despeses previstes en les lletres a) i b) d'aquest apartat i degudament justificades.  
3. La persona investigadora principal i el personal associat a l'execució dels projectes esmentats en la clàusula segona d'aquest conveni no podran percebre a càrrec del projecte remuneració addicional al contracte per la seua participació en aquest.  
4. Totes les despeses hauran d'estar directament relacionades amb l'execució els projectes esmentats en la clàusula segona d'aquest conveni per a poder finançar-se per aquesta subvenció.  
5. De conformitat amb l'article 31.3 de la Llei 38/2003, de 17 de novembre, general de subvencions, quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís, llevat que per les seues especials característiques no hi haja en el mercat suficient nombre d'entitats que els realitzen, presten o subministren, o llevat que la despesa s'haguera realitzat amb anterioritat a la subvenció.  
L'elecció entre les ofertes presentades, que hauran d'aportar-se en la justificació, es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.  
6. L'impost sobre el valor afegit sol serà subvencionable quan el beneficiari l'haja abonat i no siga susceptible de recuperació o compensació, la qual cosa haurà d'acreditar-se fefaentment per part del beneficiari.  
7. A càrrec del projecte «Fusion of satellite time-series data to examine the impact of extreme weather events on crop production» (expedient: CIDEGENT/2018/009 - Investigadora principal: Franch Gras, Belén), es finançarà la despesa realitzada entre el dia 7 de juliol de 2022 (data presa de possessió com a titular d'universitat) i el 31 de desembre de 2022, que no s'haja pogut justificar a càrrec de l'expedient CIDEGENT/2018/009 per la liquidació de l'ajuda, fins a un màxim de 30.000,00 euros, i entre l'1 de gener de 2023 i el 31 de desembre de 2023, fins a un màxim de 100.000,00 euros.  
A càrrec del projecte «Effective field theories for hadron exotic states with applications in lattice QCD» (expedient: CIDEGENT/2019/015 - Investigadora principal: Molina Peralta, Raquel), es finançarà la despesa realitzada entre el dia 16 de setembre de 2022 (data d'inici del contracte com a professorat contractat doctor) i el 31 de desembre de 2022, que no s'haja pogut justificar a càrrec de l'expedient CIDEGENT/2018/015 per la liquidació de l'ajuda, fins a un màxim de 30.000,00 euros, i entre l'1 de gener de 2023 i el 31 de desembre de 2023, fins a un màxim de 100.000,00 euros.  
A càrrec del projecte «La frontera del espacio y el tiempo a la máxima resolución angular» (expedient: CIDEGENT/2018/021 - Investigador principal: Martí Vidal, Iván), es finançarà la despesa realitzada entre el dia 8 de juliol de 2022 (data presa de possessió com a titular d'universitat) i el 31 de desembre de 2022, que no s'haja pogut justificar a càrrec de l'expedient CIDEGENT/2018/021 per la liquidació de l'ajuda, fins a un màxim de 30.000,00 euros, i entre l'1 de gener de 2023 i el 31 de desembre de 2023, fins a un màxim de 100.000,00 euros.  
  
  
Cinquena. Obligacions de l'entitat beneficiària  
1. Acreditar davant l'òrgan concedent que es troba al corrent en el compliment de les seues obligacions tributàries i davant la Seguretat Social, de conformitat amb el que estableixen l'article 13.7 de la Llei 38/2003, de 17 de novembre, general de subvencions, i els articles 22 i 23 del reglament de la llei general de subvencions, aprovat pel Reial decret 887/2006, de 21 de juliol.  
2. Acreditar que no està incursa en cap prohibició d'acord amb els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de beneficiari d'ajuda pública, així com de trobar-se al corrent en el compliment de les obligacions per reintegrament que, en el seu cas, se li hagueren exigit, de conformitat amb el que disposa l'article 34.5 de la Llei 38/2003, de 17 de novembre, general de subvencions.  
3. Realitzar l'activitat que fonamente la concessió de la subvenció en les dates establides en les clàusules onzena i tercera d'aquest conveni. Qualsevol canvi que s'introduïsca en les condicions de realització de l'activitat haurà de ser comunicat a l'òrgan concedent, per a la seua autorització o denegació, si escau.  
4. Acreditar, davant l'òrgan instructor, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de la subvenció.  
  
5. Comunicar a l'òrgan instructor l'obtenció de subvencions per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l'efecte del que es disposa en l'article 30.4 de la Llei general de subvencions.  
6. Integrar, quan corresponga segons el que es preveu en l'article 37 de la Llei 38/2003, de 17 de novembre, general de subvencions, i en el termini legalment establit, els imports corresponents a les subvencions concedides, i remetre còpia del document acreditatiu del reintegrament a l'òrgan instructor. En aquest últim cas el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar la subvenció. De conformitat amb el que es disposa per l'article 13.2.g de la Llei 38/2003, general de subvencions, no podran obtindre la condició de persones beneficiàries d'aquestes subvencions les entitats que no es troben al corrent en el pagament d'obligacions per reintegrament de subvencions.  
  
7. Fer constar en les memòries que es redacten, així com en les activitats realitzades, el patrocini de la conselleria concedent de la subvenció, d'acord amb el que es disposa en l'apartat h de l'article 14 de la Llei general de subvencions i de la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
  
8. Destinar els béns al fi concret per al qual es va concedir la subvenció durant un període no inferior a cinc anys en el cas de béns inscriptibles en un registre públic, ni a dos anys per a la resta de béns inventariables.  
9. Difondre els resultats de les investigacions objecte de subvenció. A aquest efecte el personal d'investigació l'activitat investigadora del qual siga finançada majoritàriament amb fons públics, farà pública una versió digital de la versió final dels continguts del projecte en repositoris d'accés obert reconeguts en el camp de coneixement en el qual s'ha desenvolupat la investigació, o en repositoris institucionals d'accés obert, sense perjudici dels acords en virtut dels quals s'hagen pogut atribuir o transferir a tercers els drets sobre les publicacions, i no serà aplicable quan els drets sobre els resultats de l'activitat d'investigació, desenvolupament i innovació siguen susceptibles de protecció.  
10. No alterar la finalitat de la subvenció i complir totes les obligacions que estableix la legislació vigent per als perceptors de fons públics.  
11. Facilitar la inspecció i el control de la Conselleria d'Educació, Universitats i Ocupació, i en particular de la Direcció General de Ciència i Investigació, amb l'objectiu de conéixer qualsevol aspecte de l'activitat objecte de la subvenció.  
12. Justificar l'ajuda concedida en els termes i en els terminis establits en la clàusula sisena d'aquest conveni, d'acord amb les directrius i el format que establisca la Direcció General de Ciència i Investigació, i que en tot cas s'ajustarà al que preveu l'article 30 de la Llei 38/2003, de 17 de novembre, general de subvencions.  
13. L'acceptació de la seua inclusió en la Base de dades nacional de subvencions (BDNS).  
  
Sisena. Justificació de les actuacions i despeses realitzades  
1. La justificació de les despeses es realitzarà mitjançant la presentació davant el centre directiu competent en la matèria de la Conselleria d'Educació, Universitats i Ocupació dels següents documents:  
a) Una relació classificada de les despeses i inversions de l'activitat, amb identificació del creditor i del document, el seu import, data d'emissió i data de pagament.  
b) Còpia de l'extracte bancari que acredite l'eixida efectiva dels fons juntament amb còpia de la transferència o del xec nominatiu. Queden exclosos els pagaments realitzats en efectiu o per caixa.  
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Certificat que la subvenció concedida ha sigut degudament registrada en la comptabilitat de l'entitat i que la documentació original acreditativa de la despesa realitzada es troba en les dependències d'aquesta, a la disposició de l'òrgan instructor, de la Intervenció General de la Generalitat i de la Sindicatura de Comptes.  
e) Declaració responsable que l'entitat a la qual representa no està incursa en cap de les prohibicions previstes en l'article 13 de la Llei 38/2003, general de subvencions, fent exprés esment d'estar al corrent en el pagament d'obligacions per reintegrament de subvencions.  
  
f) Memòria cientificotècnica, que haurà d'incloure els següents aspectes: desenvolupament de les activitats i detall del personal participant; compliment dels objectius proposats en l'actuació, així com l'impacte dels resultats obtinguts evidenciats, entre altres, mitjançant la difusió de resultats en publicacions, en revistes científiques, en llibres, en presentacions en congressos, en accions de transferència, en patents, en internacionalització de les activitats, en col·laboracions amb grups nacionals i internacionals, en la formació del personal investigador i en activitats de divulgació.  
g) Còpia dels contractes del personal contractat a càrrec d'aquesta ajuda i declaració del percentatge de dedicació d'aquest personal al projecte.  
h) Declaració signada per la persona investigadora principal amb el detall del personal participant en el projecte.  
2. El termini per a la presentació de l'avantdita documentació justificativa finalitzarà l'últim dia hàbil de febrer de 2024, i es podrà imputar despeses realitzades fins al 31 de desembre de 2023, segons el que es disposa en la clàusula quarta d'aquest conveni.  
  
Setena. Pagament  
1. El pagament s'efectuarà mitjançant transferència al compte bancari que per l'entitat beneficiària s'indique.  
2. De conformitat amb la previsió establida en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions de la Comunitat Valenciana, i amb el que estableix l'article 44.13.a de la Llei 9/2022, de 30 de desembre, de pressupostos de la Generalitat per a l'exercici 2023, es podrà anticipar el cent per cent (100 %) de la quantitat subvencionada.  
  
3. La bestreta no requerirà cap garantia, de conformitat amb l'article 171.5.g de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, ja que el beneficiari és una universitat pública que té entre els seus fins el foment de la investigació científica, el desenvolupament tecnològic i la innovació.  
  
Huitena. Reintegraments  
Seran causes de reintegrament de les quantitats percebudes les previstes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com les de l'article 37 de la Llei 38/2003, de 17 de novembre, general de subvencions.  
  
Novena. Compatibilitat amb altres ajudes i compatibilitat d'aquesta ajuda amb el mercat interior europeu  
1. L'ajuda concedida serà compatible amb altres ajudes, subvencions, ingressos o recursos per a la mateixa finalitat descrita, procedents de qualssevol administracions o ens públics o privats nacionals, de la Unió Europea o d'organismes internacionals. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada. Tot això de conformitat amb l'article 65.3.c del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
2. Aquesta ajuda no constitueix una ajuda d'Estat, en els termes previstos en els articles 107 i 108 del Tractat de Funcionament de la Unió Europea, perquè la seua concessió no falseja ni amenaça falsejar la competència, afavorint a determinades empreses o produccions.  
La mesura que ens ocupa no és ajuda d'Estat, d'acord amb l'apartat 2.1.1 del Marc sobre ajudes estatals de recerca i desenvolupament i innovació (DOUE C414 de 28.10.2022, d'ara endavant Marc d'R+D+I).  
  
No suposa un avantatge econòmic que falseja la competència, ja que l'entitat beneficiària de la subvenció és una fundació pública, no es tracta d'una empresa, d'acord amb el que s'estableix en el Marc R+D+I, així com en les altres normes assenyalades i la jurisprudència del TJUE, i atesa la naturalesa de les activitats finançades amb aquesta subvenció, que són de promoció i difusió de la investigació de caràcter no econòmic i que no consisteixen en l'oferta de béns i/o serveis en un determinat mercat, per la qual cosa aquesta subvenció no suposa distorsió de la competència en el mercat interior europeu.  
  
Deu. Seguiment i avaluació  
1. Per a garantir la correcta execució i el seguiment de l'ajuda assignada en aquest conveni, així com per a la resolució de les possibles controvèrsies que pogueren sorgir durant la seua execució, i per a les altres funcions previstes en l'article 9 del Decret 176/2014, de 10 d'octubre, del Consell, es constituirà una comissió de seguiment integrada per quatre membres:  
• Dues persones designades per la Conselleria d'Educació, Universitats, i Ocupació, que seran nomenades per la Direcció General de Ciència i Investigació, i  
• Dues persones designades per la UV.  
2. La presidència de la comissió correspondrà a la Conselleria d'Educació, Universitats i Ocupació a través de la Direcció General de Ciència i Investigació. La Secretaria serà exercida per un dels representants de la UV. Per invitació de la Presidència, podran concórrer a les reunions, amb veu però sense vot, tots els funcionaris o tècnics que es consideren oportuns, a proposta de les parts.  
3. Aquesta comissió realitzarà el seguiment de les actuacions del conveni i resoldrà els dubtes que pogueren sorgir en l'aplicació i interpretació de les seues clàusules. Es considerarà constituïda la comissió quan estiguen representades totes les parts i siguen presents el president i el secretari.  
4. Els acords de la comissió de seguiment s'adoptaran per unanimitat.  
5. Aquesta comissió de seguiment no substitueix en les seues funcions de seguiment, verificació i control els òrgans de l'Administració.  
6. La pertinença a aquesta comissió no generarà cap dret econòmic. Les possibles modificacions necessàries per a la finalització del projecte hauran de sol·licitar-se, a través de la citada comissió, la qual proposarà la seua aprovació a la Direcció General de Ciència i Investigació, que serà la que haurà de resoldre expressament la seua concessió. Quan les modificacions impliquen l'alteració dels termes del conveni, aquestes hauran de ser objecte d'aprovació per mutu acord de les parts mitjançant la subscripció de la corresponent modificació al present conveni, amb el compliment previ de tots els tràmits i requisits que siguen preceptius.  
  
  
Onze. Vigència, duració i resolució  
1. Aquest conveni produirà efectes en el moment de la signatura, i s'estendrà fins al 31 de desembre de 2023, sense possibilitat de pròrroga. A càrrec d'aquest conveni es podran finançar els projectes que es recullen en la clàusula segona, des del dia 1 de gener de 2022 fins al 31 de desembre de 2023, en els termes concrets que per a cadascun dels tres projectes d'investigació recull la clàusula quarta d'aquest conveni. Tot això sense perjudici de la finalització de les actuacions de justificació, liquidació o de qualsevol altre ordre que corresponguen.  
2. Seran causes de resolució del present conveni les assenyalades en l'article 51 de la Llei 40/2015, d'1 d'octubre, de règim jurídic del sector públic, i amb els efectes previstos en l'article 52 de la mateixa llei. És a més causa de resolució, la pèrdua de vinculació amb la UV de les persones investigadores estabilitzades a les quals es refereix la clàusula segona d'aquest conveni.  
3. La rescissió del present conveni per incompliment de les obligacions establides en aquest per la part beneficiària de la subvenció comportarà, en el seu cas, el reintegrament de la subvenció pagada. Quan la causa de resolució del conveni siga per mutu acord entre les parts, així com pel venciment del termini de vigència d'aquest, la resolució no afectarà la finalització de les activitats que estigueren en execució. D'acord amb el que s'estableix en l'article 11.1.f del Decret 176/2014, de 10 d'octubre, del Consell, la manera d'acabar les actuacions en curs serà la que establisca l'òrgan mixt de seguiment i control.  
  
  
Dotze. Règim jurídic i resolució de controvèrsies  
1. Aquest conveni té naturalesa administrativa i es realitza a l'empara del que es disposa en l'article 47.2.a de la Llei 40/2015, d'1 d'octubre, de règim jurídic del sector públic.  
La seua tipologia es correspon amb la de conveni de col·laboració segons la qualificació de l'article 3.2.c del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
2. De conformitat amb l'article 6.1 de la Llei 9/2017, de 8 de novembre, de contractes del sector públic, el present conveni queda fora de l'àmbit d'aplicació de l'esmentada llei, per la qual cosa es regirà per les clàusules d'aquest, pel que preveu la Llei 38/2003, de 17 de novembre, general de subvencions, i la normativa que la desenvolupa; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 176/2014, de 10 d'octubre, del Consell, o nova normativa que substituïra qualsevol de les anteriors, així com per les altres normes jurídiques d'aplicació general i pels principis generals de l'ordenament jurídic administratiu.  
  
En particular, són obligacions del beneficiari les previstes en l'article 14 de la Llei 38/2003, de 17 de novembre, general de subvencions.  
  
3. La resolució de controvèrsies que pogueren plantejar-se sobre la interpretació i execució del present conveni hauran de resoldre's en primera instància per mutu acord entre les parts. En cas de no aconseguir-se acord, per a la resolució de les possibles controvèrsies caldrà ajustar-se al que es disposa la Llei 29/1998, de 13 de juliol, reguladora de la jurisdicció contenciosa administrativa.  
  
Tretze. Publicitat, transparència i protecció de dades  
1. Les parts signants es comprometen a fer constar la col·laboració de la Conselleria d'Educació, Universitats i Ocupació, en totes les activitats informatives o de promoció en relació amb les actuacions previstes en aquest conveni.  
2. La subvenció concedida mitjançant el present conveni es publicitarà segons el que es preveu en els articles 18 i 20 de la Llei 38/2003, de 17 de novembre, general de subvencions. Així mateix, d'acord amb el que es disposa en l'article 21 del Decret 176/2014, de 10 d'octubre, del Consell, l'article 9.1.c de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, de 28 de juliol, del Consell, i l'article 12 del Decret 105/2017, de 28 de juliol, del Consell, es publicarà el text íntegre del present conveni, una vegada subscrit, en el portal de transparència de la Generalitat.  
3. De conformitat amb el Reglament (UE) 2016/679 del Parlament Europeu i del Consell, de 27 d'abril de 2016 (Reglament general de protecció de dades o RGPD), aplicable des del 25 de maig de 2018, les parts fan constar de manera expressa que s'abstindran de qualsevol tipus de tractament de les dades personals de què disposen a conseqüència d'aquest conveni, exceptuant aquell que siga estrictament necessari per a les finalitats d'aquest. En aquest sentit es comprometen, especialment, a no cedir a tercers les dades esmentades o els arxius que les continguen, així com a guardar estricta confidencialitat sobre aquestes. Així mateix, les parts queden sotmeses al que es disposa en la Llei orgànica 3/2018, de 5 de desembre, de protecció de dades personals i garantia dels drets digitals, i altra normativa aplicable en matèria de protecció de dades.  
I prova de conformitat amb tot el que antecedeix, les parts signen electrònicament el present document en els llocs indicats en l'encapçalament, constant com a data de subscripció l'última realitzada.  
  
  
El conseller d'Educació, Universitats i Ocupació  
José Antonio Rovira Jover  
  
La rectora de la Universitat de València  
María Vicenta Mestre Escrivá